Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19)  и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Г. В. од Прилеп, поднесена против Институт за јавно задравје на Република Северна Македонија, по предметот Барање за пристап до информации од јавен карактер, на ден 21.08.2026 година го донесе следното: 

Р Е Ш Е Н И Е

1. Жалбата изјавена  од Г. В. од Прилеп, поднесена против Институт за јавно задравје на Република Северна Македонија, заведена во Агенцијата со бр.08-276 на 19.08.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Г. В. од Прилеп,  на 21.07.2026 година поднел Барање за пристап до информации од јавен карактер до Институт за јавно задравје на Република Северна Македонија, со кое побарал увид   да му се достави следната  информација:  
„1.Дали надлежни  лица од Институтот за јавно здравје на РСМ, односно Центарот за јавно здравје Струмица, излегле на терен во врска со случајот со можно труење од храна во детска градинка во село Бројковци, општина Валандово, која е клон градинка на детската градинка,, Калинка‘‘ Валандово, случај од 16 и 17.07.2026 година?
2.Дали се земени мостри од пациентите на терен и/или од општата болица во Гевгелија, и дали се направени анализи на истите. Доколку се направени анализи Ве молам да ми се ипратат анонимизирано резултатите од истите. Доколку не се колку време е потребно да бидат направени?
3. Според вашите надлежности кои дополнителни активности и мерки се превземени во врска со случајот?“
Имателот на информации на ова Барање не одговорил во законски предвидениот рок, поради што Барателот на информации во законски предвидениот рок поднел Жалба, заведена во Агенцијата со бр. 08-276 на 19.08.2026 година. 
Агенцијата по електронски пат, со допис бр.08-276 од 19.08.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на на 20.08.2026 година достави е-маил до Агенцијата, со Одговор на жалба, во одговорот меѓу другото наведува „... При труење со храна, протоколот е следен:
-Лекарот кај што е дојден пациентот пријавува на надлежен ЦЈЗ, во случајот Струмица.
- ЦЈЗ го известува АХВ.
-Институтот од АХВ повикува стручни лица за на терен од ИЈЗ и од ЦЈЗ Струмица- по насока на инспекторот излезено е на терен, постапено по барање на инспектор, земени се монстри кои ги наложил инспекторот. Истите се изработени во рокот предвиден за тоа, а извештајот со резултатот, доставен е до барателот, т.е на АХВ, на кого што можете да се обратите“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ и предметот го врати на повторно постапување пред првостепениот орган, поради следното:
По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.
Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.
При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе Решение“, кое ги содржи сите содржани елементи наведени во член 88 од Законот за општата управна постапка.
Додека, што се однесува до наводите во Одговорот  на жалба „ Истите се изработени во рокот предвиден за тоа, а извештајот со резултатот, доставен е до барателот, т.е на АХВ, на кого што можете да се обратите”, Агенцијата му укажува дека Имателот на информации не оспорува дека е информација која што ја сооздал и со која располага.
Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Во таа смисла, Агенцијата му укажува на Имателот на информацијата да ја има предвид и одредбата од  истиот член алинеја 7- „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.
Во конкретниот случај, со давање на бараните информации нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот со кој ќе се спречат и откријат сериозни закани по здравјето и животот на луѓето и ќе се овозможи остварување на јавниот интерес.
Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено. 
Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                        Директор, 
                                                                                                     Петар Гајдов

